Chris Cairns se kankerskok ná spinale beroerteChris Cairns probeer soveel as moontlik tyd saam met sy kinders te spandeer. Foto: Twitter. Nóg ’n gesondheidsopslagbal het vir Chris Cairns getref. Minder as ’n jaar ná sy massiewe hartaanval en spinale beroerte is die voormalige Nieu-Seelandse krieketspeler met kanker tydens ’n roetineondersoek gediagnoseer. “Dokters het gister vir my gesê dat ek ingewandskanker het. Nodeloos om te sê was dit ’n reuseskok en iets wat ek glad nie verwag het nie,” het Cairns op sy amptelike Instagram-rekening gesê. Die 51-jarige snelbouler se hartaanval het verlede jaar tot ’n aorta-disseksie gelei, terwyl ’n spinale beroerte hom verlam in sy bene gelaat het. Hoewel hy destyds gesê het dat hy vrede daarmee gemaak het dat hy dalk nooit weer sal kan loop nie, het hy in Januarie ’n video op sosiale media gelaai om sy rehabilitasievordering te wys. It ain’t pretty, but it’s progress. Working hard since I got back from Xmas break. Not in danger of winning any Olympic medals just yet, but good to be standing tall and heading in the right direction. #notdoneyet #babysteps #spinalstroke #aorticdissection #survivor pic.twitter.com/kRAQC88Gr4 — Chris Cairns (@chriscairns168) January 13, 2022 Die jongste mediese nuus moet egter inderdaad ’n reuseterugslag wees. Tog het hy aangedui dat sy vegtersbeurt nog lank nie verby is nie. “Terwyl ek gereedmaak vir verdere gesprekke met spesialiste, dink ek daagliks hoe gelukkig ek eintlik is om te lewe, terwyl ek terselfdertyd vir soveel dinge dankbaar kan wees.” Cairns was een van wêreldkrieket se voorste veelsydige spelers. Foto: Twitter. Hy het bygevoeg dat hy in die afgelope week onder meer na sy kinders se sportwedstryde kon gaan kyk het, terwyl hy ook sy seun (Noah) se verjaardag by die huis kon vier. Destyds het Covid-19-regulasies beteken dat niemand hom in die hospitaal kon besoek nie en hy het veral die alleenheid van Sondae gevrees wanneer fisioterapeute nie eens langs sy bed was nie. “Dit is so maklik om net alles te laat staan, maar ek gaan probeer om soveel moontlik dinge in die volgende paar maande te doen. “Daar wag nog ’n geveg, maar hopelik sal hierdie een al sommer in die eerste ronde tot ’n spoedige einde kom.” Hy het in 2002 op die Gabba-krieketveld die wedstryd eiehandig vir Nieu-Seeland met sy onoorwonne beurt van 102 teen Suid-Afrika gewen. Die Nieu-Seelanders moes toe 242 lopies vir ’n oorwinning aanteken en hulle het met hul telling op 98/5 gesteier, voordat Cairns se warrelwindbeurt (wat 12 grenshoue ingesluit het) die wedstryd vir die Kiwi’s beklink het.